2014/0213 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta sellise määruse vastuvõtmise kohta, millega muudetakse Euroopa Parlamendi ja nõukogu 13. detsembri 2011. aasta määrust (EL) nr 1343/2011 teatavate kalapüüki käsitlevate sätete kohta Vahemere üldise kalanduskomisjoni (GFCM) lepinguga hõlmatud piirkonnas

1.Taust

Ettepaneku Euroopa Parlamendile ja nõukogule edastamise kuupäev

(dokument COM(2014) 457 final – 2014/0213 (COD)): 11.7.2014. Euroopa Majandus- ja Sotsiaalkomitee arvamuse kuupäev: 15.10.2014. Euroopa Parlamendi seisukoha kuupäev, esimene lugemine: 13.1.2015. Muudetud ettepaneku edastamise kuupäev: - Nõukogu seisukoha vastuvõtmise kuupäev: 13.7.2015.

2.Komisjoni ettepaneku eesmärk

Ettepaneku eesmärk on võtta liidu õigusesse üle mitu meedet, mis on võetud vastu Vahemere üldise kalanduskomisjoni (GFCM) asutamise lepingu raames ajavahemikul 2011–2013. Need meetmed on juba jõus ning siduvad ELi ja nende kümne liikmesriigi jaoks, kes on GFCMi lepingu osalised (Bulgaaria, Hispaania, Horvaatia, Itaalia, Kreeka, Küpros, Malta, Prantsusmaa, Rumeenia ja Sloveenia). Liidu õigusse tuleb üle võtta sellised GFCMi soovitustes sisalduvad asjakohased meetmed, mis on liidu õigusega hõlmamata või ainult osaliselt hõlmatud, et tagada kõnealuste meetmete ühetaoline ja tõhus kohaldamine kogu liidus, sh füüsiliste ja juriidiliste isikute suhtes.

3.Märkused nõukogu seisukoha kohta

3.1. Üldised märkused nõukogu seisukoha kohta

Nõukogu seisukoht kajastab Euroopa Parlamendi ja nõukogu vahel 26. märtsil 2015 saavutatud poliitilist kokkulepet. Komisjon toetab seda kokkulepet. Siiski on komisjon teinud kaks allpool esitatud avaldust.

3.2. Euroopa Parlamendi muudatusettepanekud esimesel lugemisel

Euroopa Parlament tegi esimesel lugemisel 25 muudatusettepanekut. 2. ja 26. märtsil toimunud kolmepoolsete kohtumiste ning 4. veebruaril ja 4. märtsil toimunud institutsioonidevaheliste tehniliste kohtumiste tulemusel on kõik muudatusettepanekud peale ettepaneku nr 19 (mis käsitles geograafilistes alapiirkondades 17 või 18 tegutsevaid traal- ja seinnootadega varustatud kalalaevu ning mille Euroopa Parlament nõustus tagasi võtma) koos täiendavate muudatustega nõukogu seisukohas arvesse võetud.

3.3. Nõukogu esitatud uued sätted ja komisjoni seisukoht

Vastavalt nõukogu seisukohale tuleks lisada uus erand artiklisse 15a seoses traalnootade kasutamisega Musta mere rannikuvetes, et võtta arvesse kõnealuses piirkonnas valitsevat olukorda. Komisjonil vastuväiteid ei ole.

3.4. Esimesel lugemisel seisukoha vastuvõtmisel tekkinud raskused ja komisjoni seisukoht sellega seoses

Komisjon on teinud kaks avaldust, et täpsustada teatavaid küsimusi, mis on seotud punakoralli käsitlevate eranditega, täpsemalt riiklike meetmete vastuvõtmisega üleminekuperioodi jooksul ning viimase kuupäevaga, mil on lubatud kasutada kaugjuhitavaid allveesõidukeid (Remotely Operated underwater Vehicles, ROV) punakorallivaru jälgimiseks ja uurimiseks.

4.Kokkuvõte

Mõlema institutsiooni õigustalitustel ja juristidel-lingvistidel paluti teha teksti kõik asjakohased muudatused. Selle tulemusel valminud dokument on komisjoni ettepanek, mida kaasseadusandjad on muutnud ja lõiminud vastavalt 26. märtsil saavutatud poliitilisele kokkuleppele.

Komisjon toetab üldjoontes seda kokkulepet, kuid soovib teha avaldused kahe konkreetse probleemse küsimuse kohta.